open-index/open-wikipedia-markdown huggingface dataset:
איזייה סוואן

**איזייה סוואן** (באנגלית: **Isaiah Swann**; נולד ב-10 בפברואר 1985 בקליפורניה, ארצות הברית) הוא כדורסלן אמריקאי המשחק בעמדות הרכז והקלע. גובהו 1.88 מטר.

סוואן שיחק באוניברסיטת המדינה של פלורידה במשך שנתיים, והעמיד ממוצעים של 10.3 נקודות, 3 ריבאונדים ו-3.1 אסיסטים למשחק בעונתו הראשונה, ו-11.8 נקודות, 3.1 ריבאונדים ו-2.9 אסיסטים למשחק בעונתו השנייה.

את קריירת הבוגרים שלו החל סוואן באיטליה, בקבוצת אימולה מהליגה השנייה, במדיה העמיד ממוצעים של 13.5 נקודות, 2.8 ריבאונדים ו-3.1 אסיסטים למשחק, אך שוחרר לאחר 15 משחקים. לאחר מכן עבר ללגאה סקפאטי מאותה הליגה, אבל שוחרר גם ממנה לאחר משחק אחד בלבד.

במרץ 2009 חתם סוואן בהפועל גלבוע גליל מליגת העל הישראלית, במדיה שיחק 14 משחקים בהם קלע 7.1 נקודות, הוריד 2.3 ריבאונדים ומסר 1.1 אסיסטים בכ-19 דקות בממוצע למשחק. ב-4 ביוני 2009, חתם סוואן על חוזה לעונת נוספת בגלבוע גליל.

בעונת 2009/2010 זכה סוואן באליפות ישראל עם הפועל גלבוע/גליל לאחר ניצחון בתוצאה 90-77 על מכבי תל אביב בגמר הפיינל פור.

בעונת 2010/2011 חתם סוואן בקבוצת ריו גראנדה וואלי ווייפרס מליגת ה-NBDL.

ב-4 בדצמבר 2010 חזר סוואן לישראל וחתם בקבוצת הכדורסל מכבי ראשון לציון.

בקיץ 2011 חתם ברטיופארם אולם.

בקיץ 2012 חתם בגזיאנטפ בסקטבול.

בקיץ 2013 חתם בבראונשווייג פנטומס מליגת העל הגרמנית.

בקיץ 2014 חתם שוב במכבי ראשון לציון לעונה אחת.

בקיץ 2015 חתם במכבי אשדוד לעונה אחת.

## קישורים חיצוניים

* דף השחקן באתר מנהלת ליגת העל

## הערות שוליים

קטגוריה:אמריקאים ילידי מרילנד
קטגוריה:כדורסלני ריו גראנדה ואלי וייפרס
קטגוריה:כדורסלני הפועל גלבוע גליל
קטגוריה:כדורסלני מכבי ראשון לציון
קטגוריה:כדורסלני מכבי אשדוד
קטגוריה:כדורסלני רטיופארם אולם
קטגוריה:כדורסלני גזיאנטפ
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:כדורסלני לובן בראונשווייג
קטגוריה:קליפורניה: כדורסלנים
קטגוריה:אמריקאים שנולדו ב-1985
סודות נעורים

**סודות נעורים** היא סדרה של ספרים מאת חני נחמיאס, הכוללת שבעה ספרים שיצאו לאור בשנים 2001–2007 בהוצאת אורנית. 

## תקציר
הסדרה **סודות נעורים** מספרת את סיפורה של נערה מתבגרת בשם מור אורן, שבשבעת הספרים מלווים אותה ואת חבריה במהלך גיל ההתבגרות: המסיבות, ההתרגשויות, הרכילויות, הלימודים והטיולים. 

הסדרה משקפת את האהבות, הבגידות, ההתלבטויות וחוויות אחרות המזוהות עם גיל ההתבגרות.

סדרת הספרים זכתה לביקורות מעורבות ושליליות.

## ספרי הסדרה
# סודות נעורים, יצא בשנת 2001 וכלל 170 עמודים.
# אהבות נסתרות, יצא בשנת 2001 וכלל 206 עמודים.
# סערת רגשות, יצא בשנת 2002 וכלל 208 עמודים.
# כישרונות צעירים, יצא בשנת 2004 וכלל 224 עמודים.
# קיץ לוהט, יצא בשנת 2005 וכלל 367 עמודים.
# יותר מדי הפתעות, יצא בשנת 2006 וכלל 320 עמודים.
# אלופת המטקות, יצא בשנת 2007 וכלל 352 עמודים.

קטגוריה:ספרי ילדים ונוער
קטגוריה:סדרות ספרים בעברית
קטגוריה:ספרי שנות ה-2000
קטגוריה:חני נחמיאס
שחמת ראשונית של המרה

**שחמת ראשונית של המרה** (באנגלית: **Primary biliary cholangitis**) היא מחלה אוטואימונית של הכבד המאופיינת בהרס דרכי המרה בכבד.

הלוקים במחלה סובלים מהרס תעלות דרכי המרה, ונוזל המרה נאגר בכבד. לאחר זמן נוצר נזק לרקמה שעלול לגרום להצטלקות, פיברוזיס ושחמת. בעבר, סברו כי זוהי מחלה נדירה, אולם עבודות אחרונות בתחום זה העלו כי המחלה פוגעת ב 1 מתוך 3,000 עד 4,000 אנשים, כאשר נשים, בעיקר בגילאי 40, חולות במחלה ביחס גבוה יותר לעומת גברים (יחס של 1:9).

## תסמינים קליניים
התסמינים הקליניים של המחלה כוללים בין היתר, עייפות, גרד בעור (אשר אופייני לחסימה בדרכי המרה), כבד מוגדל, צהבת (כתוצאה מעליה של בילירובין בדם, קסנתומה (הצטברות מקומית של כולסטרול על העור, בעיקר מסביב לעיניים), מיימת (סיבוכים של יתר לחץ דם פורטלי), טחול מוגדל, אנצפלופתיה כבדית, עד לקומה במקרים חמורים. השתן כהה והצואה בהירה, סימנים לכולסטאזיס.

## אבחון
כדי לאבחן שחמת ראשונית של המרה (PBC), יש לערוך בדיקת דם אבחנתית. בבדיקת דם אצל חולה ב-PBC תהיה רמה גבוהה של אלקלין פוספטאז, AST ,ALT גבוהים (אנזימי כבד שרמתם הגבוהה מרמזת על פגיעה בכבד), ומאחר ומדובר במחלה שהבסיס שלה אוטואימוני, בדיקת הדם תכיל נוגדנים עצמיים כגון: נוגדן אנטי מיטוכונדריאלי (AMA) וכן רמה גבוהה של IgM.

## שלבי המחלה
#**השלב הפורטלי**, או **fluid stage:** בשלב זה יש דלקת באזורים הפורטליים בכבד, ויש נזק לתעלות המרה. ניתן להבחין בגרנולומות בשלב זה. רואים הסננה לימפוציטרית (של לימפוציטים) באזורים הפורטליים, תאי הדלקת חודרים לדרכי המרה והורסים את תאי האפיתל של דרכי המרה.
#**השלב הפרי-פורטלי** או **chronic hepatitis:** זהו השלב שבו יש התרבות של דרכי מרה באזור הפורטלי.
#** השלב הספטלי** או **הרס דרכי המרה:** דרכי המרה נעלמות לחלוטין, יש פיברוזיס.
#**שחמת (צירוזיס):** הדלקת הורסת את הכבד ויש צלקות גדולות, רואים אזורים גדולים פיברוטיים עם אזורים תקינים ביניהם.

## הגורמים למחלה
הגורמים למחלה זו מצביעים על בסיס אוטואימוני, הגוף תוקף את דרכי המרה. נמצא כי אצל רוב החולים (מעל ל-90%) יש נוגדן אנטי מיטוכונדריאלי הקרוי AMA אשר פועל כנגד קומפלקס פירובט דהידרוגנז (קומפלקס הפועל בתוך המיטוכונדריה). ישנם מבחנים נוספים לביצוע אבחנה, בהם נמצאו נוגדנים נוספים הקיימים במחלה זו.

## טיפול
אין טיפול ידוע למחלה זו, אולם תרופות (כגון ursodiol) יכולות להאט את קצב התפתחות הנזק לכבד ולאפשר תוחלת חיים נורמלית. כמו כן מומלץ לצרוך מולטי ויטמינים כגון ויטמין D וסידן לאור העובדה כי אצל חולים אלו יש ספיגה נמוכה של ויטמינים מסיסים בשומן.

כאשר המחלה מתקדמת למרות הטיפול התרופתי, אין מנוס מביצוע השתלת כבד.

## קישורים חיצוניים

קטגוריה:מחלות כבד
קטגוריה:מחלות אוטואימוניות
הסעיף על שם מקל

**הסעיף על שם מֶקֶל** ("סעיף" מלשון הסתעפות. באנגלית: **Meckel's diverticulum**, ובהתאם מכונה גם "הדיברטיקולום על שם מקל") הוא שריד עוברי של שק החלמון, שהיה מחובר לקצה של המעי האמצעי (midgut), ואם הוא לא מתנוון יש שלוחה של המעי האמצעי (ileum) עם רירית כמו שלו. זהו המום המולד השכיח ביותר במעי הדק, הוא קיים בקירוב אצל כ-2% מהאוכלוסייה, ולרוב המום אינו סימפטומטי, כלומר אין תלונה על כאב כלשהו, ואם קיים כאב הוא דומה לכאב הנגרם בשל דלקת התוספתן (אפנדיציטיס).

סעיף זה תואר לראשונה במאה ה-16 ונקרא לאחר מכן על שם יוהאן פרידריך מקל, אשר איתר את המקור העוברי של הסעיף בשנת 1809.

## מבוא
הסעיף על שם מקל ממוקם במעי העקום הרחיקני (distal ileum), כ-60 עד 100 ס"מ מהמסתם האילאוצקלי (ileocecal valve, המחבר בין המעי העקום למעי הגס).

לרוב גודלו בין 3 ל-5 ס"מ, הוא בעל אספקת דם נפרדת, והוא מהווה שריד של החיבור בין חבל הטבור למעי הדק בתקופת ההתפתחות העוברית.

המאפיינים של המום מזוהים עם הספרה 2: קיים ב-2% מהאוכלוסייה, נמצא במרחק של 2feet מה-ilocecal valve, אורכו 2 אינץ', 2% מבעלי המום הם סימפטומטיים (מתלוננים על כאב), ישנן 2 רקמות אקטופיות המלוות מום זה, רקמת קיבה ורקמת לבלב, הגיל הנפוץ ביותר לאבחון הוא גיל שנתיים, וגברים לוקים במום זה פי שניים מאשר נשים.

הסעיף יכול להיות בצורה של שלוחה שלא מחוברת לטבור כלל, או שיכולה להיות מחוברת לטבור על ידי מיתר, פיסטולה, ציסטה או פתח המאפשר יציאת נוזלים.

## סימפטומים
סימפטומים, אם קיימים, יהיו דימום רקטלי, חסימת מעיים, ודלקת של הסעיף עצמו (דיברטיקולוזיס).

**דימום** יכול להיות כרוני או חד, לרוב מקורו ברקמה הטרוטרופית של הקיבה אשר נמצאת בסעיף, רקמה זו מפרישה חומצה וגורמת לכיב ברירית המעי הדק. 50% מהסעיפים מכילים רקמה הטרוטרופית כאמור.

**חסימת מעיים** הוא סיבוך אשר נגרם, למשל, כתוצאה מפתלת המעי. מצב נדיר אשר יכול לגרום לחסימת מעי הוא כליאה של הסעיף בתוך שק בקע הנקרא littre hernia. אצל ילדים, אחד הסימנים האופייניים להימצאות הסעיף על שם מקל אשר גורם לחסימת מעי, הוא דחיפות בצאייה, הרגשת צורך לצאייה (טנזמוס) והפרשת ריר דמי.

## אבחון
בדיקה גרעינית של טכנציום 99 (99mTc) היא הבדיקה שבאמצעותה ניתן לאבחן סעיף על שם מקל. מאחר שב-50% מהמקרים אצל חולים סימפטומטיים יש רקמת קיבה אקטופית על פני הסעיף, ניתן לראות כי המיפוי הגרעיני יציג נקודות הרחוקות מהקיבה עצמה במיפוי, מה שמרמז על חשד לקיומו של סעיף.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:מומים מולדים במערכת העיכול
תסמונת קריגלר–נג'ר

**תסמונת קריגלר–נג'ר** (באנגלית: **Crigler–Najjar Syndrome**) היא הפרעה גנטית נדירה, אוטוזומלית רצסיבית, אשר משפיעה על המטבוליזם של בילירובין, באופן בו נוצרת צהבת שאינה המוליטית אשר עלולה לגרום לנזק מוחי אצל תינוקות. 

תסמונת זו מחולקת לשני סוגים, סוג 1 וסוג 2 (קשה פחות).
בתסמונת זו, ישנה הפרעה בתפקוד של האנזים אשר יודע לצמד את הבילירובין לחומצה גלוקורנית, האנזים UDPGT. ללא אנזים זה, בילירובין לא יוכל להיות מסיס ולהתפנות מהדם, והוא יישאר לא מצומד. רמתו תעלה מעבר לנורמה והוא יצטבר במוח ובגרעיני הבסיס. 
ולגרום למצב של kernicterus, שקיעה של חומר צהוב במוח. 

אם לא תטופל תסמונת זו בזמן, בעיקר בסוג 1 של המחלה, תיווצר חירשות ופיגור, והתינוק ימות עד גיל שנה. 

## האפונים
התסמונת נקראה לפי שם רופאי הילדים האמריקאים שתיארו אותה: ג'ון פילדינג קריגלר (2018-1919) וויקטור אסד נג'ר (2002-1914), האחרון ממוצא לבנוני.  .

## הערות שוליים

קטגוריה:הפרעות מטבוליות
קריגלר נג'ר
קטגוריה:מחלות נדירות
ג'ו באדן

**ג'וסף אנטוני באדן השני** (באנגלית: **Joseph Anthony Budden II**) (נולד ב-31 באוגוסט 1980) אשר ידוע בשם הבמה שלו **ג'ו באדן** הוא ראפר אמריקאי.

## קריירה
את הקריירה המוזיקלית שלו החל בשנת 1997 אך לא הוציא אף אלבום עד 2003 ולא זכה לפרסום רב.
הפריצה הגדולה באה בעקבות הסינגל "Pump It Up" ב-2003 מתוך אלבום הבכורה שלו "Joe Budden". הסינגל נכלל גם בפסקול של הסרט "2 מהיר 2 עצבני".

בשנת 2004 החל באדן לעבוד על אלבומו השני "The Growth". אולם, האלבום נגנז על ידי חברת התקליטים שלו דאף ג'אם. בעקבות זאת עזב באדן את דאף ג'אם וחתם ב"אמלגם דיגיטל".
על מנת לא לאכזב את המעריצים ולא להיעלם ממפת ההיפ הופ, באדן השתתף והוציא מספר מיקסטייפים.

בשנת 2008 הוציא שני אלבומי אינדי: האלבום "Mood Muzik 3: The Album" ו-"Halfway House".

אלבום אולפן שני שלו יצא בפברואר 2009 ונקרא: "Padded Room". האלבום לא הצליח והגיע רק למקום ה-42 במצעד הבילבורד.

## דיסקוגרפיה
### אלבומי סטודיו
* 2003 - Joe Budden (הוצאה: אמלגם דיגיטל)
* 2009 - Padded Room (הוצאה: אמלגם דיגיטל)

### אלבומי אינדי (עצמאים)
* 2008 - Mood Muzik 3: The Album
* 2008 - Halfway House

### מיקסטייפים
* 2003 - Mood Muzik: The Worst Of Joe Budden
* 2006 - Mood Muzik 2: Can It Get Any Worse?
* 2007 - Mood Muzik 3: For Better or for Worse

## קישורים חיצוניים

* 

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:ראפרים אמריקאים
קטגוריה:אמנים אמריקאים הידועים בשם במה
קטגוריה:אמריקאים שנולדו ב-1980
פיניקס מרקורי

**פיניקס מרקורי** (באנגלית: **Phoenix Mercury**; בתרגום חופשי: "כוכב חמה פיניקס") היא קבוצת כדורסל אמריקאית המשחקת בבית המערבי בליגת כדורסל הנשים WNBA. 

הקבוצה, אשר הוקמה ב-1997, בין הקבוצות הראשונות בליגה, משחקת בעיר פיניקס וזכתה שלוש פעמים באליפות הליגה (2007, 2009 ו-2014). מקור שמה הוא בקבוצת ה-NBA של העיר, פיניקס סאנס (קרי, השמש פיניקס), שכן כוכב חמה (מרקורי) הוא הקרוב ביותר לשמש.

## היסטוריה
סגל השחקניות של פיניקס לקראת עונתה הראשונה כלל מספר כוכבות בינלאומית בכדורסל נשים, לרבות ננסי ליברמן בעלת הוותק הרב, ומעליו מונתה המאמנת שריל מילר. הקבוצה מיהרה לבסס עצמה כאחת הקבוצות הבולטות בליגת הנשים בעונותיה הראשונות ואת משחקי העונה הראשונה סיימו במאזן 16 ניצחונות לעומת 12 הפסדים והעפילה לפלייאוף. באותה עונה הליגה הייתה קטנה למדי, ועל כן הפלייאוף לא חולק למזרח ומערב, כפי שנהוג בליגות ספורט רבות בארצות הברית. מרקורי ניצבה למול ניו יורק ליברטי בחצי הגמר והפסידה.

ב-1998 שוב סיימה הקבוצה עם מאזן ניצחונות מרשים - 19 מתוך 30, עלתה לפלייאוף שם ניצחה את קליבלנד רוקרס אך הפסידה בגמר הליגה ליוסטון רוקטס. לאחר אכזבה בעונת 1999, בה סיימה הקבוצה עם מאזן שלילי ולא עלתה לפלייאוף, חזרה לנצח בעונת 2000, אך הפסידה ללוס אנג'לס ספארקס בפלייאוף.

לאחר ההפסדים בפלייאוף עזבה מילר את משרת האימון וקבוצת השחקניות אשר ליוותה הקבוצה מהקמתה החלה להתפרק, כאשר אחדות פורשות ואחרות עוברות לקבוצות אחרות. במהלך שש העונות הבאות, 2001-2006, לא הצליחה הקבוצה להגיע לפלייאוף וסיימה בין המקומות האחרונים בבית המערבי. הקבוצה החליפה מאמנים בזה אחר זה, אך דבר לא עזר. בעונת 2003 הגיעה הקבוצה לשפל וסיימה עם 8 ניצחונות בלבד מתוך 34 משחקים. ההפסדים הרבים אמנם לא הוסיפו לכבודה של מרקורי, אך זיכו אותה בבחירות הראשונות בדראפטים השנתיים. במסגרת עונות רזות אלו הצליחה הקבוצה להחתים את דיאנה טוראסי וקפי פונדקסטר, ואט-אט הלך ונבנה גרעין קשה של שחקניות מוצלחות המכירות זו את זו ומורגלות לשחק ביחד.

הקבוצה המגובשת הצליחה, לראשונה מאז עונת 2000, להגיע למאזן חיובי ב-2006, אך על אף השיפור לא הצליחו להעפיל לפלייאוף. בעונת 2007 העוקבת מגמת השיפור כבר הייתה ניכרת יותר: הקבוצה סיימה במקום הראשון בבית המערבי עם 23 ניצחונות מתוך 34 משחקים, עם ממוצע של 89 נקודות למשחק - הגבוה ביותר בתולדות ה-WNBA. בסיבוב הפלייאוף הראשון הקבוצה הביסה את סיאטל סטורם, ובסדרת גמר המערב ניצחה את סן אנטוניו סטארס. פיניקס התייצבה בסדרת גמר ה-WNBA כנגד אלופת העונה הקודמת - דטרויט שוק. לאחר שכל קבוצה ניצחה בשני משחקים, השתיים ניצבו למשחק חמישי ומכריע בדטרויט, שם פיניקס ניצחה וזכתה באליפות ראשונה.

על אף ההצלחה החליט מאמן הפיניקס באותה עונה, פול וסטלנד, לפרוש מאימון הקבוצה ובמקומו נשכרו שירותיו של קורי גיינס, שחקן NBA לשעבר. בעונת 2008 הקבוצה הפגינה יכולת חלשה לעומת עונת האליפות וכשלה להעפיל לפלייאוף, לאחר שסיימה את העונה הרגילה עם מאזן שלילי.

## ראו גם
* בריטני גריינר

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:קבוצות כדורסל נשים
קטגוריה:קבוצות WNBA
קטגוריה:פיניקס: מועדוני ספורט
אהרן מרדכי כהן

**אהרן מרדכי הכהן** (1914–1997) היה פרופסור לרפואה וחוקר מחלת הסוכרת.

## קורות חיים
כהן נולד בירושלים בשכונת זיכרון טוביה, לבוליסה ורפאל חיים הכהן. הוא היה הבכור מבין שבעה אחים ואחיות. אביו היה מראשי העדה הפרסית בירושלים, חבר הוועד הלאומי וממייסדי בית הכנסת אוהבי ציון.

כהן למד בבית הספר אליאנס בירושלים, ואחר כך בגימנסיה העברית רחביה. הוא נסע ללמוד רפואה באוניברסיטה האמריקאית בביירות שבלבנון. עם סיום לימודי הרפואה, חזר לירושלים והחל לעבור בבית החולים הדסה הר הצופים. הוא היה מראשוני הרופאים ילידי הארץ שעבדו במוסד.

בראשית שנות ה-40, לאחר פרוץ מלחמת העולם השנייה, התגייס לצבא הבריטי ושירת בגדוד הסקוטי במצרים, סודאן ואריתריאה. לאחר מכן עבר לשרת בבריגדה היהודית כרופא קרבי ביחידה בלוב, באיטליה, בגרמניה ובהולנד.

עם שובו ארצה חזר לעבוד בבית החולים הדסה. עם פרוץ מלחמת העצמאות התגייס לצה"ל ושימש כקצין הרפואה הפיקודי של מחוז ירושלים בתקופת המצור. עם שחרורו מצה"ל, מונה למנהל מרפאות החוץ של בית החולים הדסה. בשנת 1955, נשלח לאוניברסיטת הרווארד בבוסטון, שם התמחה בנושא התזונה, מתוך מטרה להקים יחידה לסוכרת בבית החולים הדסה.

בשנת 1956 שב לארץ, הקים את מעבדת האיזוטופים למחקר אנדוקריני והחל בסדרת מחקרים בעניין הרקע התזונתי של מחלת הסוכרת. במחקריו, שזכו לתהודה בינלאומית רחבה, מצא כי בקרב אוכלוסיית העולים החדשים מתימן נמצאה שכיחות נמוכה מאוד של המחלה לעומת האוכלוסייה הוותיקה של עולי תימן, אצלם שיעור הסוכרת היה דומה לשיעורה אצל האוכלוסייה האשכנזית. המחקר ייחס את הפער לגורם התזונתי, משום שבתימן צריכת הפחמימות, השומנים והסוכרים של היהודים הייתה נמוכה ביותר, ואילו לאחר עלייתם ארצה השתנו הרגלי התזונה שלהם ונעשו דומים לאלו של האוכלוסייה הוותיקה.

ב-1956 נישא לד"ר בינה לבית שפילמן, שהייתה תלמידתו בבית הספר לרפואה, ועזרה לו במחקרים. שנה לאחר מכן נולד בנו, עו"ד משה הכהן, ממייסדי הסנגוריה הציבורית בישראל ושופט בבית המשפט המחוזי בירושלים.

כהן היה ממייסדי האגודה הישראלית לסוכרת ועורכו הראשון של ביטאונה "אי"ל". במהלך השנים פיתח כהן את זן החולדות "Cohen Diabetic Rat", שמפתחות באופן ספונטני את מחלת הסוכרת ומשמשות פלטפורמה חשובה במחקר המחלה. על משנתו המדעית הרצה בעשרות כנסים ברחבי העולם, ובין היתר הוזמן להרצות בוועדת התזונה של הסנאט האמריקני בוושינגטון. הוא זכה בתארים רבים מטעם ארגונים מדעיים ברחבי העולם.

בארץ ייסד כהן את היחידה לסוכרת במרכזים הרפואיים של הדסה בירושלים, שימש כחבר הסנאט של האוניברסיטה העברית והעמיד דורות רבים של תלמידים בבית הספר לרפואה של האוניברסיטה. הוא היה ממייסדי ההסתדרות הרפואית בישראל, פעל לשיפור זכויותיהם המקצועיות של הרופאים וכן היה ממייסדי קרן הפנסיה של בית החולים הדסה.

בין היתר חיבר כהן את הערך "סוכרת" באנציקלופדיה העברית. במשך השנים נשאר נאמן לדת ולמסורת ושימש כגבאי בבית הכנסת אוהבי ציון, שאותו הקים אביו.

## קישורים חיצוניים
* ספרו של כהן על זן החולדות שפיתח 
* מאמר על מחקרים חדשים ב"חולדות כהן" 
* 

## הערות שוליים

קטגוריה:רופאים פנימיים ביישוב
קטגוריה:רופאים צבאיים יהודים
קטגוריה:רופאים פנימיים ישראלים
קטגוריה:אנדוקרינולוגים ישראלים
קטגוריה:פעילי ההסתדרות הרפואית בישראל
קטגוריה:בוגרי בית ספר אליאנס (ירושלים)
קטגוריה:בוגרי גימנסיה רחביה
קטגוריה:בוגרי האוניברסיטה האמריקנית בביירות
קטגוריה:לוחמי הבריגדה היהודית
קטגוריה:יהודים הקבורים בבית הקברות סנהדריה
קטגוריה:ישראלים שנולדו ב-1914
קטגוריה:ישראלים שנפטרו ב-1997
טכנה

המושג "**טכנה**" (ביוונית: **technē**) מבטא את המושג "אמנות", כפי שנתפס בעת העתיקה, ומשמעותו: "כושר שכלול המיומנות האנושית ביצירה".

תפיסה זו של האמנות אפשרה למיומנויות רבות, להיכנס תחת הגדרת ה"טכנה" כאמנויות ובתמורה, נדרשו ה"אמנים" להוכיח ביצוע איכותי של מלאכתם בהתאם לחוקיות שכלית-מתמטית מקובלת.

את ה"טכנה" במשמעותה זו ניתן למצוא בדיונים על אמנות, של מייסדי ההגות המערבית, כגון; אפלטון על השראת המשוררים: "הם מפיקים מילים אלה, לא בזכות "טכנה" (מיומנות) כלשהי, אלא בזכות כח אלוהי". ואריסטו שרשימת האמנים בכתביו כורכת מפורשות את הפסל עם הסנדלר, קובע כי להיות אמן טוב ומיומן פירושו לבצע את "תפקידו הייחודי" וכי "אמנות היא כושר יצירה מתוך שיקול דעת". [הבהרה ל"סוגיית המלאכות" נמצאת ב"שמונה פרקים" לרמב"ם, בדיונו על "השכל המעשי"].

ה"טכנה" כהגדרת האמנות, לא היטיבה עם המוניטין של "עולם האמנות" דאז, וזאת, בשל הפקעת ההישג האנושי-אישי מפרמטרים בלתי-מדידים כ"השראה", "יחודיות" ו"רגשות", קבורתם כ"אלמנט שגעוני" או כ"אינטרוונציה אלוהית" והקרבתם על מזבח הטכניקה והאימונים הסזיפיים.

קטגוריה:תולדות האמנות
קטגוריה:יוון העתיקה: אמנות
סדרת דה ברויין

**סדרת דה ברויין** \displaystyle B(k,n) היא סדרה מעגלית מעל אלפבית \displaystyle A  בגודל \displaystyle k שמכילה כל רצף באורך \displaystyle n מעל \displaystyle A בדיוק פעם אחת. אורך סדרה כזאת הוא בדיוק  \displaystyle k^n. הסדרות קרויות על שמו של המתמטיקאי ההולנדי ניקולאס חוברט דה ברויין שכתב עליהן מאמר ב-1946. מאוחר יותר הסתבר שסדרות אלה היו ידועות קודם לכן. באותה תקופה גם המתמטיקאי היהודי-אנגלי אירווינג ג'ון גוד (I. J. Good)  גילה את הסדרות ובנייתן.

סדרות כאלה שימושיות למשל כדי לאתר מקום בסדרה לצורכי סנכרון - לאחר קריאת תת-סדרה כלשלהי באורך \displaystyle n ניתן לדעת את מיקומה המדויק.

## בניית סדרות דה ברויין ממסלולים בגרפים

ניתן להגדיר סדרת דה ברויין בינארית באמצעות גרף המכונה **גרף דה ברויין**. גרף דה ברויין מסדר \ n מעל אלפבית בגודל \ k הוא גרף מכוון עם \displaystyle k^{n}
קודקודים, שכל קודקוד מייצג מחרוזת מעל \displaystyle A באורך \displaystyle n, כלומר V=\{(v_1,v_2,\ldots,v_{n}): v_i \in A\}.. קבוצת הקשתות מוגדרת על ידי  E =\{((v_1,v_2,\dots,v_{n}),(w_1,w_2,\dots,w_{n})) : v_2=w_1,v_3=w_2,\dots,v_{n}=w_{n-1}\}., דהיינו כל קודקוד  \displaystyle v   מחובר לקודקודים שמתקבלים על ידי הזזה במקום אחד של המחרוזת שלו תוך  השמטת האות הראשונה ותוספת של אות כלשהי בקוארדינטה האחרונה. 
שמאל|ממוזער|250px|גרף דה ברויין
נסמן באופן טבעי את הקשתות באות החדשה שנוספה. ניתן לראות כי דרגת היציאה ודרגת הכניסה שתיהן \displaystyle k וכי הגרף קשיר היטב (כדי להגיע מ (v_1,v_2,\dots,v_{n})
אל (w_1,w_2,\dots,w_{n}) יש לעקוב אחרי המסלול שקשתותיו מסומנות ב w_1,w_2,\dots,w_{n}) 
ולכן יש בגרף מעגל אוילרי.  המעגל האוילרי מגדיר סדרה על פי סימוני הקשתות שלאורכו. נוסף, ניתן לראות כי המעגל האוילרי בגרף מסדר \ n-1 מגדיר  באופן טבעי מעגל המילטון בגרף מסדר \ n ושניהם מגדירים את אותה סדרה. כדי לודא כי הסדרה המוגדרת  היא אכן סדרת דה ברויין, נראה כי הרצף (b_1,b_2,\ldots,b_{n})
מופיע בסדרה בדיוק ב-\ n המקומות שמובילים אל הצומת (b_1,b_2,\ldots,b_{n})
במעגל ההמילטוני בגרף דה ברויין מסדר \ n.

לגרף  דה ברויין יש חשיבות גם כטופולוגיית רשת המאפשרת ניתוב מהיר ויעיל.  הוא אף קשור לשיטות ריצוף של DNA.

## קישורים חיצוניים

* 

## הערות שוליים

קטגוריה:תורת הגרפים
בית השייח מוראד

שמאל|ממוזער|250px|הסביל בחזית המזרחית, הפונה לרחוב
**בית השייח מוראד** או **הבית האדום** הוא בית באר ברחוב ישראל מסלנט בשכונת שפירא בתל אביב, המשמש כמרכז תרבות ואמנות.

## היסטוריה
הבית הוקם בסוף המאה ה-19 בראש גבעה ממערב לנחל איילון, בסמוך לדרך שחיברה בין דרך סלמה לדרך לוד. בתחילה הוקמו הבאר, הבריכה, בית האריזה, בית המגורים, האורוות והסביל שפנה לדרך, ובראשית המאה ה-20 נוספה קומת המגורים השנייה. בתחילה פעלה הבאר באמצעות אנטיליה. המים נשאבו לבריכה, וממנה הושקו הפרדסים שסביב הבית באמצעו תעלות. בשנות ה-40 של המאה ה-20 הותקנו בבאר משאבות המופעלות במנוע דיזל, אך אלה לא הספיקו לפעול במשך זמן רב, שכן הירידה ביצוא פרי ההדר בעקבות מלחמת העולם השנייה הביאה להפסקת פעילות הפרדס.

ארבעה מבנים היסטוריים בתל אביב-יפו כונו בשם "הבית האדום". בית נוסף שכונה בשם זה היה "בית יצקר" ביפו שבו נרצחו בידי פורעים ערבים בפרעות תרפ"א ב-2 במאי 1921 יוסף חיים ברנר וחבריו.

לא ידוע מי היו בעליו המקוריים של הבית, אך ידוע כי ב-1943 היה רובו בבעלות מוסטפא איוב אל עסאווי, ומקצתו בבעלות סעיד אבו ג'ולה. בשלהי תקופת המנדט הבריטי שימש הבניין את המשטרה הבריטית לחקירות. במלחמת העצמאות ננטש הבית מדייריו, ושוכנו בו עולים חדשים. הפרדסים שסביבו נעקרו, ובמקומם נבנו בשנות ה-50 שיכונים כחלק מהרחבתה של שכונת שפירא. בהמשך שכנו בבית גם בתי מלאכה שונים, בהם מפעל לבורסקאות, וחלקים ממנו שימשו ועודם משמשים למגורים. לאורך השנים סבל הבניין מהזנחה רבה, חלקים ממנו קרסו או נהרסו, ובריכת המים שלו התמלאה בפסולת. מאז 1964 הוצאו צווי הריסה לחלקים ממנו, אך כיום הוא מיועד לשימור.

המבנה מחולק לשני מתחמים. המתחם הדרומי כלל את בית האריזה וחצר ששימשה בהמות. בכניסה לחצר זו שער גבוה שאפשר כניסתם של גמלים. המתחם הצפוני, שבו גם הייתה הבריכה, שימש למגורי המשפחה. הקומה התחתונה פשוטה יחסית, והיא מאופיינת בקמרונות. הקומה השנייה, המאוחרת, מפוארת מהקומה התחתונה, והיא כוללת ציורי קיר, מרצפות מעוטרות ומעקות מפורזלים. הציורים נוספו בין השנים 1910 ל-1912. חלקם כוסו בצבע עם השנים ואחרים נהרסו בדליקה שפרצה בבית, אך המרצפות שרדו. קירות המבנה נבנו מסלעי כורכר, שכוסו בטיח. הקומה השנייה כוסתה בטיח אדום, והיא שהעניקה למבנה את כינויו. קומה זו נבנתה בחלקה מבטון. בחומה הפונה לרחוב הוקם סביל מפואר לשימוש העוברים והשבים, וסביל נוסף, קטן יותר, פנה לחצר הפנימית. סביב הפרדס ננטעו עצי שיטה מלבינה.

בשנת 2016 נחנך במקום מרכז תרבות ואמנות.

בנובמבר 2025 החלה ישיבת אורות שאול הסמוכה לשכור את הבית על מנת להשתמש בחדריו ככיתות לימוד. זאת בעקבות ריבוי התלמידים בישיבה ומצוקת מקום.

## גלריה

Murad02.jpg|קיר כורכר מכוסה חלקית בטיח בחצר הדרומית
Murad03.jpg|החצר הדרומית
Murad07.jpg|פתח הכניסה של מתחם המגורים בקומה השנייה. בסמוך לקשתות ניתן להבחין בשרידי ציורי הקיר המקוריים
Murad09.jpg|פתח הבאר ששימשה את דיירי הבית
Murad10.jpg|מרצפות בבית
Murad12.jpg|בריכת המים שמולאה בפסולת


## קישורים חיצוניים

* עודד ביתן, הילה רון ותמר נתיב, בית השיח מוראד באתר בתי הבאר 

## הערות שוליים

קטגוריה:תל אביב-יפו: בתי מגורים
קטגוריה:בתי באר
קטגוריה:שכונת שפירא
קטגוריה:תל אביב-יפו: גלריות לאמנות
קטגוריה:התקופה העות'מאנית: מבנים
קטגוריה:תל אביב-יפו: מבנים לשימור
אבי טיירי

**אבי טיירי** (נולד ב-25 באוקטובר 1973) הוא אתלט עבר ישראלי, 6 פעמים אלוף ישראל בקפיצה משולשת. הוא ייצג את ישראל בשתי אליפויות עולם (אתונה 1997 ואדמונטון 2001), שתי אליפויות אירופה (בודפשט 1998 ומינכן 2002), באוניברסיאדה אחת (פלמה דה מיורקה 1999) ובגביעי אירופה ותחרויות בינלאומיות רבות.

## ביוגרפיה
טיירי שיחק בילדותו כדורעף ובתיכון שיחק כדורסל. הוא החל להתאמן ולהתחרות באתלטיקה ב-1990 כשהיה בן 16. מאמנו מתקופת ילדותו היה מקסים דימנשטיין. הוא קבע שיא נוער בקפיצה משולשת בתוצאה של 15.42 מטר.

באליפות אירופה באתלטיקה לנוער שנערכה בסלוניקי יוון בשנת 1991 סיים טיירי במקום 10 בקפיצה משולשת בתוצאה של 15.14 מטר. שנה לאחר מכן, באליפות העולם באתלטיקה לנוער שנערכה בסיאול קוריאה הדרומית הוא סיים במקום 22 בקפיצה משולשת בתוצאה של 15.14 מטר.

באליפות העולם שנערכה באתונה יוון בשנת 1997 סיים טיירי בקפיצה משולשת במקום 23 בתוצאה של 16.45 מטר. שנה לאחר מכן, באליפות אירופה באתלטיקה שנערכה בבודפשט הונגריה הוא סיים במקום 18 בקפיצה משולשת בתוצאה של 16.26 מטר ובשנת 1999 באוניברסיאדה שנערכה בפלמה דה מיורקה ספרד בשנת הוא סיים במקום 11 בקפיצה משלושת בתוצאה של 15.79 מטר.

באליפות ישראל שנערכה בתחילת יולי 2001 זכה טיירי במדליית זהב בקפיצה משולשת בתוצאה של 16.42 מטר. חודש לאחר מכן, באליפות העולם שנערכה באדמונטון קנדה באוגוסט הוא סיים במקום 22 בתוצאה של 16.06 מטר. שנה לאחר מכן, באליפות אירופה באתלטיקה שנערכה במינכן גרמניה הוא סיים במקום 20 בקפיצה משולשת בתוצאה של 15.94 מטר.

טיירי נאלץ לפרוש עקב פציעות חוזרות ונשנות.

טיירי מתגורר בצור הדסה, נשוי לטטיאנה ואב לשלושה.

## שיאים אישיים
* קפיצה משולשת: 16.94 מטר
* קפיצה לרוחק: 7.35 מטר
* קפיצה לגובה: 2.05 מטר

## קישורים חיצוניים

* אלופי ואלופות ישראל באתלטיקה באתר *gbrathletics* 
* אבי טיירי , איגוד האתלטיקה בישראל

קטגוריה:אלופי ישראל בקפיצה משולשת
קטגוריה:בוגרי תיכון בויאר
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1973
קטגוריה:צור הדסה: אישים
בית הסראייה (נצרת)

**בית הסראייה** בעיר נצרת, הוא מבנה שהקים דאהר אל-עומר, שליט הגליל באמצע המאה ה-18, ואשר שימש כמרכז השלטוני בעיר. 

## היסטוריה
הבניין בן שתי הקומות הוקם בסביבות שנת 1740. הוא כלל את דירתו של אל-עומאר, אורוות ובית מעצר, ומאחר שבעת הקמתו טרם היה בעיר מסגד, שימש חלק ממנו כמקום תפילה מוסלמי עד הקמת המסגד הלבן בנצרת. לאחר דאהר אל-עומר ועד תקופת המנדט הבריטי בארץ ישראל, המשיך המבנה ושימש את השליט המחוזי העות'מאני (הקאימקאם). בתחילת המאה ה-20 הוקם מעל המבנה מגדל שעון, אשר היה אחד משבעה מגדלי שעון שהוקמו ברחבי הארץ לציון 25 שנות שלטונו של הסולטאן העות'מאני עבדול חמיד השני. לאחר הקמת מדינת ישראל שימש המבנה את עיריית נצרת עד שנת 1991. לאחר מכן נפתחה במבנה מסעדה, ובעתיד הוא מתוכנן להפוך למוזיאון עירוני.

## מגדל השעון
מגדל השעון בנצרת היה אחד משבעה מגדלי שעון, שהוקמו בארץ ישראל לציון יובל 25 שנות שלטונו של עבדול חמיד השני, אם כי יש החולקים על כך. ששת המגדלים האחרים הוקמו בצפת, בחאן אל-עומדאן בעכו, בחיפה, ביפו, מעל שער יפו בירושלים ובשכם. סך הכל נבנו כמאה מגדלים כאלה ברחבי האימפריה העות'מאנית כולה. המגדל בנצרת נמוך באופן משמעותי מיתר המגדלים שנבנו בארץ, ובו קומה בודדת, אם כי גבוהה באופן יחסי. הוא בנוי בסגנון המזכיר את אדריכלות הרנסאנס, הוא רבוע ועשוי אבן גיר. בכל אחד מצדדיו קבוע חלון ביפורי שמעליו פתח עגול, ואשר בו ככל הנראה היה קבוע השעון בעבר.

## גלריית תמונות

Saraya nazareth inside.JPG|מבט אל חצר הסראייה מגג בניין סמוך
Saraya Tower Nazareth.JPG|מגדל השעון
Saraya Building Nazareth 002.JPG|שער הכניסה
Saraya Building Nazareth 003.JPG|שלט הסבר בכניסה למבנה


## קישורים חיצוניים

* בית הסראייה באתר התיירות של נצרת

קטגוריה:נצרת: מבנים
קטגוריה:ישראל: מגדלי שעון
קטגוריה:בתי ממשל עותמאני בארץ ישראל
קטגוריה:נצרת: תרבות
המסגד הלבן (נצרת)

**המסגד הלבן** (ערבית: **المسجد الأبيض**, "אלמסג'ד אלאביד") הוא מסגד השוכן בלב השוק העירוני בנצרת. המסגד הוא המסגד העתיק בעיר וקודם להקמתו נהגו תושביה המוסלמים של נצרת להתפלל בבית הסראייה שהוקם על ידי דאהר אל-עומר באמצע המאה ה-18.

## היסטוריה
חלקו הראשון של המבנה הוקם בשנת 1785 בידי מושל עכו, אחמד אל-ג'זאר. מלאכת הבנייה נמסרה בידיו של שייח עבדאללה אניני, אשר זכה בכינוי "אל-פאהום", ואשר נקבר בחצר, בצידו המערבי של המבנה. הבנייה נשלמה ב-1812 ואל-פאהום ניהל אותו עד מותו ב-1815. הוא העניק לו את הכינוי "המסגד הלבן" כסמל לתקופה חדשה של טוהרה, אור ושלום בין הדתות. המסגד מנוהל מאז על ידי צאצאיו של אל-פאהום במתכונת של וקף-דרי (הקדש משפחתי). בעבר פעלו במקום גם בית ספר ובית דין שרעי.

## המבנה
בחזיתו של המסגד חצר קטנה, המובילה אל חללו העיקרי שבו שני אולמות תפילה. האולם המרכזי ערוך לאורך הקיר הדרומי שבו קבוע המחראב. הוא נחצה לאורכו על ידי שורה של עמודי אבן הנושאים חמש קשתות. על רצפתו שטיח בגווני ירוק ואפור החוזר על מוטיב של שורות קשתות, והקירות מסוידים בלבן, וחלקם מצופים בעץ. האולם מואר על ידי שתי שורות של נברשות. ממערב לאולם המרכזי שוכן אולם תפילה נוסף ובו שטיח דומה, ובצידו המזרחי קבוע פתח המוביל אל החצר הפנימית. החצר מקורה ברובה בלוחות פח, ולאורך קירותיה דוגמה של קשתות בצבעי לבן וירוק. בפינה הדרום-מערבית של החצר, ניצב אגן הטהרות מתומן. האגן מצופה בשיש ומעליו גג עץ.

כיום שוכן במסגד מוזיאון קטן ובו מסמכים שונים, אולם תפילה נוסף לנשים וחדר מתים. המסגד מעורה בחיי הקהילה, תומך בתנועת הצופים המקומית, ומקיים פעילות לימודית ותרבותית.

## גלריה

BeyazCami0398.jpg|אולם התפילה המרכזי
BeyazCami0408.jpg|חצר הכניסה למסגד
BeyazCami0407.jpg|האולם המשני
BeyazCami0402.jpg|מראה בחצר הפנימית
BeyazCami0400.jpg|אגן ההטהרות
Minbar_white_mosque.JPG|המינבר
Minbar decoration white mosque nazareth.JPG|המינבר והעיטורים שבתוכו
White Mosque Nazareth 008.JPG|חלל תפילה באולם הכניסה


## קישורים חיצוניים

* המסגד באתר לשכת התיירות העירונית

## הערות שוליים

קטגוריה:נצרת: מסגדים
ג'נביב נאג'י

**ג'נביב נאג'י** (באנגלית: **Genevieve Nnaji**; נולדה ב-3 במאי 1979) היא שחקנית ובמאית ניגרית.

## ביוגרפיה
נאג'י נולדה בעיר לאגוס שבניגריה. אביה מהנדס ואמהּ מורה. היא הרביעית מבין שמונה ילדים. היא למדה בקולג' המתודיסטי לנערות בעיר ואחר כך באוניברסיטת לאגוס.

היא החלה את קריירת המשחק שלה בגיל שמונה, באופרת הסבון "Ripples", כמו כן השתתפה במספר פרסומות בהן פרסומות לחברות משקאות. בשנת 1998, כשהייתה בת 19, הופיעה בסרט הניגרי "Most Wanted".

זכתה במספר פרסים וביניהם בפרס האקדמיה האפריקנית לקולנוע לשחקנית הטובה ביותר, כמו כן הוכתרה כשחקנית הטובה ביותר לשנת 2001.

בשנת 2004 הוציאה אלבום בשם "Logologo Line", בשיתוף עם חברת התקליטים "EKB Records". בשנת 2008 השיקה קולקציית ביגוד בשם "St. Genevieve" אשר חלק מהכנסותיה נתרמות לצדקה.

## פרסים
### פרסי האקדמיה האפריקאית לקולנוע

### פרסי הקהל Africa Magic

### [[פרסי הבידור של ניגריה]]

### פרסי נוליווד

### [[פרסי הקולנוע של גאנה]]

### פרסי האקדמיה Golden Icons

### פרסי נוליווד ואיגוד המבקרים האפריקאי

### פרסי אקדמיית זולו אפריקה

### פרסי מיטב נוליווד

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה ניגריות
קטגוריה:שחקניות ילדות
קטגוריה:דוגמניות ניגריות
קטגוריה:במאיות קולנוע ניגריות
קטגוריה:מפיקות קולנוע ניגריות
קטגוריה:תסריטאיות ניגריות
קטגוריה:ניגריות שנולדו ב-1979
קטגוריה:ניגרים שנולדו ב-1979
תסמונת דובין ג'ונסון

**תסמונת דובין ג'ונסון** (באנגלית: **Dubin Johnson syndrome**) היא תסמונת אוטוזומלית רצסיבית אשר גורמת לעליה של בילירובין מצומד (ללא עליה של אנזימי כבד- ALT, AST). 

תסמונת זו קשורה לבעיה ביכולת של הפטוציטים (תאי כבד) להפריש בילירובין מצומד אל המרה. לרוב, לתסמונת אין סימנים קליניים (אסימפטומטית), אולם לעיתים היא מתגלה אצל התינוק במהלך בדיקות דם. מחלה זו שכיחה אצל יהודים ממוצא פרסי (1:1,300) ומאופיינת במראה מאקרוסקופי שחור של הכבד, כתוצאה מהצטברות של פיגמנט. 

במחלה זו רוב הבילירובין אשר מוצאים הוא בילירובין מצומד, ערכי הבילירובין הם לרוב עד 7 מ"ג לד"ל. 

## פתופיזיולוגיה
באופן כללי, הבילירובין הלא מצומד, (אשר נקרא גם בילירובין לא ישיר) נישא על ידי אלבומין לכבד, נפרד מהאלבומין, ונכנס לתא ההפטוציט על ידי דיפוזיה או על ידי חלבון נשא. לאחר הגיעו של הבילירובין לרשתית האנדופלסמטית של התא (ה-ER) עובר הבילירובין קוניוגציה כדי להפוך למסיס במים ולהתפנות מהגוף. הקוניוגציה היא תהליך בו הבילירובין הופך להיות מצומד לחומצה גלוקורונית על ידי האנזים UDP (שמחסור בו יוביל למחלה אחרת, תסמונת קריגלר נג'ר). 

לאחר הפיכתו של הבילירובין לבילירובין המצומד לחומצה גלוקורונית, הוא עובר אל מערכת המרה על ידי טרנספורטר אקטיבי הנקרא MRP2) multiple drug resistance protein 2). 
**פגיעה בטרנספורטר זה** תביא ל**הצטברות** של הבילירובין המצומד בתוך הכבד.

## אבחון
ניתן לאבחן מחלה זו באמצעות מספר דרכים. ראשית, מחלה זו אינה מחלה חסימתית של דרכי המרה. מלחי המרה המופרשים מהכבד אינם תלויים ככל הנראה בפעילותו של הטרנספורטר הפגוע, ולכן אין כולסטאזיס, ולכן אין גרד, תופעה הנפוצה אצל חולי כולסטאזיס ואשר אינה מתרחשת במחלה זו. 

כמו כן, ניתן לאבחן באמצעות היחס הבלתי רגיל של קופרופורפירינים (מרכיבים בבניה של מולקולת ה- heme). במצב נורמלי, הקופרופורפירינים הדומיננטיים הם 1 ו-3, ואילו בתסמונת זו כמותו של קופרופורפירין 1 עולה מעבר ל-80%. יצוין כי על אף האמור, רמתם הכללית של הקופרופורפירינים בשתן נשמרת בתסמונת זו. למעשה, תסמונת דובין ג'ונסון היא המצב היחיד שבו עלייה בבילירובין הישיר מלווה ברמת קופרופורפירין **תקינה** בשתן כשמעל 80% ממנו הוא קופרופורפירין 1. 

בעבר אבחנו מחלה זו על ידי שימוש בברומו סולפו פטלאין-BSP, אשר עובר בדומה לבילירובין קוניוגציה ומופרש על ידי אותו הטרנספורטר-MRP2. במתן חומר זה לאדם החולה בתסמונת דובין ג'ונסון, נראה כי ההיעלמות של החומר היא כמעט כמו של האדם הבריא, אחרי 45 דקות יש מינימום של החומר בסרום, ואילו אחרי 90 דקות רמת החומר עולה בחזרה. למעשה, BSP לא מצליח להיות מופרש על ידי MRP2, וחוזר לסרום, מעיד על הבעיה הקיימת בטרנספורטר. 

### תסמונת רוטור
**בתסמונת רוטור** (Rotor syndrome), אשר דומה קלינית לתסמונת זו, הבעיה העיקרית היא צבירה של בילירובין מצומד בתוך התא. כאשר מזריקים BSP יש היעלמות מאוד איטית ואין עלייה נוספת ברמתו, מאחר שהוא נצבר בתוך ההפטוציט. תבנית הקופרופורפירין שונה בהקשר של תסמונת רוטור. רמתו של קופרופורפירין 1 קטנה מ-80%, אולם עדיין רמתו גבוהה יותר מקופרופורפירין 3 (בנורמה אמור להיות הפוך). בנוסף בתסמונת רוטור אין פיגמנט הפטי, הכבד לא משנה את צבעו. 

## פרוגנוזה
לרוב, מדובר בפרוגנוזה טובה, ואין צורך בטיפול היות שרוב החולים הם אסימפטומטיים. 

## קישורים חיצוניים
* מאמר אקדמי - אוניברסיטת ת"א, הפקולטה לרפואה

קטגוריה:הפרעות מטבוליות
מחלת כבד כרונית חסימתית

**מחלת כבד כרונית חסימתית** (באנגלית: **Primary sclerosing cholangitis**) היא מחלה כרונית של הכבד, הנגרמת על ידי דלקת והצטלקויות של דרכי המרה בכבד. הדלקת חוסמת את מעבר המרה למעיים, ועלולה לגרום בסופו של דבר לשחמת הכבד ולאי-ספיקה של הכבד. הסיבה למחלה זו היא ככל הנראה אוטואימונית, והטיפול בסופו של דבר עלול להיות השתלת כבד.

מחלה זו, יחד עם שחמת ראשונית של המרה, מהווה מחלה של דרכי המרה בכבד. שתי מחלות אלו הן מחלות כולסטאטיות (חסימתיות) הכוללות היפרבילירובינמיה (יתר בילירובין בדם), LDL גבוה, ואלקלין פוספטאז גבוה. בשונה משחמת ראשונית של המרה, מחלה זו נפוצה יותר בגברים ופחות בנשים, ולא ניתן למצוא נוגדנים ייחודיים (כגון הנוגדן AMA שאותו כן ניתן למצוא בשחמת ראשונית של המרה) אלא יותר נוגדנים בלתי ספציפיים כגון pANCA אשר יכול להיות רלוונטי גם למחלות אוטואימוניות אחרות.

## תסמינים קליניים
צהבת, גרד עז, כבד מוגדל, תת תזונה, בעיקר של שומנים, צואה שומנית כתוצאה מהיעדר מלחי מרה אשר אמורים לעזור בספיגת השומן, סימנים לשחמת הכבד, זיהום של דרכי המרה, שתן כהה כתוצאה מעודף בבילירובין מצומד.

## הסיבה למחלה
הסיבות להיווצרות המחלה אינן ידועות, ומניחים שהן קשורות לבעיה אוטואימונית. מחלה זו לרוב מתרחשת יחד עם מחלות מעי דלקתיות (IBD), ובעיקר קוליטיס כיבית. אצל חולים רבים ניתן למצוא הפרעות אלו יחדיו.
הסיבה יכולה להיות גם משימוש לא נכון בסטרואידים אנבולים.

## תמונה היסטולוגית
מסביב לתעלות המרה בכבד יש הסננה לימפוציטרית, יש הרס של ה-billiary ducts, פיברוזיס והיצרות סגמנטלית של תעלות המרה. כלומר, ישנם אזורים תקינים ואזורים מוצרים. בצילום רנטגן ניתן לראות זאת בצורה אופיינית, על ידי ERCP. ישנם אזורים רחבים וצרים, חוץ ותוך כבדיים.

הפיברוזיס יוצר מראה דמוי Onion skin (קליפות בצל העוטפות וסוגרות לאט את תעלות המרה) ובסופו של דבר תיווצר שחמת הכבד.
מחלה זו היא בסיכון מוגבר ל-cholangiocarcinoma, גידול אפיתליאלי מלא של דרכי מרה.

## טיפול
הטיפול הסטנדרטי כולל Ursodiol, חומצת מרה אשר מיוצרת בכבד, ואשר מקטינה את רמות אנזימי הכבד במחלה זו, אולם טרם הוכחה כתרופה אשר יכולה להאריך את חיי החולה.

טיפול מקל נוסף הוא טיפול כנגד הגרד ממנו סובלים החולים, טיפול אנטיביוטי למניעת התפתחות של דלקת כתוצאה מהעימדון (סטאזיס) של דרכי המרה, וכן תוספת של ויטמינים. לעיתים ניתן לשקול תומכנים כדרך לפתוח חסימות גדולות בדרכי המרה התוך כבדיות.

השתלת כבד היא הפתרון המוכח היחיד אשר מעלה את תוחלת החיים במחלה זו.
## קישורים חיצוניים

קטגוריה:הפרעות בכיס המרה, בדרכי המרה ובלבלב
שר-פיי

**שר-פיי** (בסינית - **沙[[皮]]**, פיניין: **Shā pí**, תרגום מילולי: "עור - חול", ומשמעו נייר זכוכית) הוא גזע כלבים בעל מראה "מקומט". הגזע קיבל את שמו הודות לאיכות הפרווה, אשר יש שמשווים אותה לפעמים לנייר זכוכית. לפי התיאור הסיני הפרווה צריכה להיות "גסה למגע, אבל בו זמנית צריכה לתת תחושת רכות של קטיפה".

מקורו של השר-פיי הוא בחוף הדרומי של סין, בעיר דה לט (Dah Let) שבמחוז גואנגדונג. בשנות החמישים, בעת שלטונו של מאו דזה-דונג בסין, פותחה תוכנית השמדה של חיות בית למטרת חיסכון. החזקת כלב או חיית מחמד אחרת נחשבה בלתי חוקית. עד שנת 1972 הושמדו כמעט כל הכלבים בסין: בערים כלל לא היו כלבים, ובכפרים היו מעט מאוד. כלבי השר-פיי נעלמו כמעט כליל. בזכות אהבתו של מגדל כלבים בהונג קונג לגזע נותרו כמה פרטים בודדים של כלבי שר-פיי בעיר שהובאו לארצות הברית בשנת 1973 שם הורבעו על ידי המועדון האמריקאי של הגזע, והם אבות אבותיהם של הכלבים החיים בימינו.

השר-פיי נחשבים לכלבים אינטליגנטים ועדינים מאוד, שקשה להטרידם ולהוציאם משלוותם. עם זאת הם ידועים כחשדנים כלפי זרים.

לשר-פיי יש שני סוגי פרווה (סוס ומברשת), וצבעיה הם אייל, שחור, חום, קרם, אדום, משמש, איזבלה, כחול ופלטינה.

## קישורים חיצוניים

*צרכים מיוחדים וקווי אופי
* 

## הערות שוליים

קטגוריה:הקבוצה השנייה של הפדרציה הבין-לאומית לכלבנות
קטגוריה:הקבוצה השביעית של מועצת הכלבנות האוסטרלית הלאומית
קטגוריה:הקבוצה השישית של מועדון הכלבים הקנדי
קטגוריה:סין: תרבות
קטגוריה:גזעי כלבים
תסמונת באד-קיארי

**תסמונת באד קיארי** (באנגלית: **Budd-Chiari syndrome**) היא תסמונת קלינית הנגרמת כתוצאה מחסימה של ורידי הכבד (hepatic veins) אשר מתנקזים לווריד הנבוב התחתון (IVC). תסמונת זו כוללת טריאדה קלאסית: התפתחות כאב בטני, מיימת (הצטברות נוזלים בחלל הבטן) והגדלה של הכבד. התסמונת יכולה להיות חדה, חריפה, כרונית, או אסיפטומטית. שיעור ההיארעות שלה כאחד למיליון, וקיימת יותר אצל נשים מאשר אצל גברים, בעיקר נשים צעירות.
בתסמונת זו יש יתר לחץ דם פורטלי.

## תסמינים קליניים
כפי שצוין לעיל, מחלה זו יכולה להתפתח באופן חד, ואז תסמיניה יהיו כאב בטן, עליה במשקל בגלל מיימת, הגדלת כבד וטחול, צהבת, עליה בטראנס אמינזות. לעיתים יכולה להיווצר רשת של ורידונים צדדיים (קולטרלים) מסביב לאזור החסימה אשר נראית כמו רשת עכביש.

## סיבות למחלה
אצל כ-30% עד מחצית מהחולים, הסיבה למחלה אינה ידועה.
כ-75% מהחולים בעלי סיבה ידועה למחלה, נמצא כי הסיבה היא קרישיות יתר, הנובעת ממגוון של סיבות: פוליציטמיה וורה (יתר כדוריות דם אדומות), שימוש בגלולות למניעת היריון, היריון, הימצאות נוגדנים עצמיים כגון APLA.
אצל 25% נמצאו סיבות אחרות, כגון לחץ על ורידי הכבד כתוצאה מגידול חיצוני לכבד, או קרצינומה הפטו-צלולרית.

## תמונה היסטולוגית
כתוצאה מהחסימה בוורידים המנקזים את הכבד, דם לא יוצא מהכבד, והכבד גדול מאוד, מלא דם, והקופסית העוטפת אותו מאוד מתוחה. הכבד דומה מבחינה היסטולוגית ל-nutmeg, יש גודש מסביב לווריד המרכזי ועלול להתפתח נמק (נקרוזיס) אם יש גודש רב מדי. לצורך האבחנה יש לבחון האם בווריד המרכזי יש עדות לפקקת, פקק טרי של תסחיף.

ישנה מחלה נוספת, Hepatic Veno-Occlusive Disease, אשר דומה מבחינות רבות למחלה זו. הכבד אדום ומוגדל ויש חסימה של דם בווריד הכבד, אולם מחלה זו נגרמת בעיקר עקב תרופות לטיפול במושתלי מח עצם- התרופות והטיפול פוגעים בתאי האנדותל של הוריד המרכזי וגורמים להיצרותו (בהיסטולוגיה נראה גודש אולם לא יהיה פקק בווריד המרכזי אלא תאי אנדותל נפוחים הסותמים את החלל).

## פרוגנוזה
עבודות מסוימות נעשו כדי לבחון את הפרוגנוזה של חולים במחלה זו. באופן כללי, כ-2/3 מהחולים שורדים 10 שנים לאחר גילוי המחלה. השרידות תלויה במספר גורמים, כגון הסיבה הראשונית להתפתחות תסמונת זו (אם מדובר במחלה מיילופרוליפרטיבית קיים סיכון להתפתחות לוקמיה ואז סיכויי השרידות נמוכים יותר).

## טיפול רפואי
הטיפול הרפואי כולל טיפול להפחתת התסמינים, כגון מתן משתנים למיימת, הפחתה בצריכת הנתרן, מתן נוגדי קרישה, או פעילות כירורגית, יצירת (portocaval shunt). במקרי הצורך יש לשקול השתלת כבד.
לאחר פעילות כירורגית לפתיחת החסימה, המיימת נעלמת אחרי יומיים.

## קישורים חיצוניים

## הערות שוליים

קטגוריה:מחלות ורידים ולימפה
קטגוריה:מחלות כבד
הכנסייה האנגליקנית (נצרת)

שמאל|ממוזער|250px|הכנסייה כפי שהייתה אמורה להיראות
**הכנסייה האנגליקנית** או **כנסיית ישו** או **כנסיית הגואל** (אנגלית: **Christ church**) היא כנסייה אנגליקנית השוכנת בלב העיר נצרת. 
## היסטוריה
הכנסייה נבנתה לאחר שימאים בריטים שביקרו בעיר בשנת 1861, לא מצאו בה כנסייה אנגליקנית, ופנו בעניין אל הארכיבישוף מקנטרברי. שנה לאחר מכן ביקר בעיר יורש העצר הבריטי, לימים המלך אדוארד השביעי, ותרם את הכספים הדרושים להקמת המבנה. 

הכנסייה תוכננה על ידי האדריכל השווייצרי פרדיננד שטאדלר (Ferdinand Stadler) בסגנון התחייה הגותית, והייתה עבודתו האחרונה (הוא נפטר ב-1870 לפני שהושלמה). היא נבנתה בין השנים 1869- 1871 על ידי "החברה המיסיונרית הכנסייתית". כאשר נחנכה ב-1 באוקטובר 1871, הייתה לכנסייה האנגליקנית השנייה בארץ ישראל לאחר זו שבירושלים. בשל מחסור במימון נותר המבנה ללא הצריח המחודד שתוכנן לו. בשנת 2014 שופצה הכנסייה ונבנה הצריח.

ב-26 בספטמבר 1937, נרצחו במדרגות הכנסייה, מושל הגליל הבריטי לואיס אנדרוס ושומר ראשו - רצח שזיעזע את היישוב ובעקבותיו נערכו מעצרים רבים והוצא צו מעצר נגד המופתי של ירושלים וראש הוועד הערבי העליון, חאג' אמין אל-חוסייני.

## קישורים חיצוניים

* הכנסייה בלשכת התיירות העירונית

אנגליקנית
אנגליקנית נצרת
דריילון ברנס

**דריילון ברנס** (באנגלית: **Draelon Burns**; נולד ב-11 באפריל 1985 במילווקי, ויסקונסין) הוא כדורסלן אמריקאי המשחק בעמדת הקלע והרכז ומתנשא לגובה 1.96 מטר.
## קריירה
ברנס שיחק באוניברסיטת דה פול במשך ארבע עונות. בעונתו הרביעית והאחרונה במכללה העמיד ממוצעים של 17.6 נקודות, 3.4 ריבאונדים, 2.5 אסיסטים ו-1.6 חטיפות למשחק, כולל שיא מכללה של 8 מ-8 מטווח 3 הנקודות במשחק אחד.

בספטמבר 2008 חתם ברנס באליצור קריית אתא מליגת העל הישראלית, במדיה העמיד ממוצעים של 15.7 נקודות, 3.2 ריב', 2.3 אס' ו-2.2 חט' בכ-30 דקות למשחק בעונה הסדירה ו-8.7 נקודות, 3 ריב', 2.3 אס' ו-2 חט' בכ-25.7 דקות למשחק בפלייאוף. עם זאת קבוצתו ירדה לליגת הלאומית בסיום העונה.

בחודש יולי 2011 חתם ברנס בקבוצת אליצור יבנה אך שוחרר מהקבוצה לאחר מספר חודשים.

## קישורים חיצוניים

## הערות שוליים

קטגוריה:אמריקאים ילידי ויסקונסין
קטגוריה:מילווקי: אישים
קטגוריה:כדורסלני אוניברסיטת דה פול
קטגוריה:כדורסלני עירוני קריית אתא
קטגוריה:כדורסלני אליצור יבנה
קטגוריה:כדורסלנים אפרו-אמריקאים
קטגוריה:כדורסלנים אמריקאים
קטגוריה:ויסקונסין: כדורסלנים
קטגוריה:אמריקאים שנולדו ב-1985
תל עובדיה

250px|ממוזער|שמאל|שרידי טחנת הקמח של הכפר עובדיה
**תל עוּבֵּדִיָה** או **אל-עוּבֵּידִיָה** (בערבית: تل العبيدية) הוא תל הנמצא סמוך לקיבוץ בית זרע. הארכאולוג יוחנן אהרוני הציע לזהות את התל עם העיר ינועם המוזכרת בכתבים מצריים עתיקים מתקופת הברונזה המאוחרת. על התל ובסביבתו שכן הכפר הערבי עובדייה ושרידי בתי בוץ מצויים על התל.

## העת העתיקה
ב-1960 ניהל הארכאולוג משה שטקליס את החפירות הראשונות בתל. החפירות חשפו שרידים לעיר מבוצרת הן בתקופת הברונזה התיכונה והן תקופת הברונזה המאוחרת. עיר זו שלטה על צומת דרכים במעברי הירדן. התל זוהה על ידי ויליאם פוקסוול אולברייט כ"בית שמש" (יהושוע יט 22). ג'ון גרסטנג ויוחנן אהרוני זיהו אותו עם העיר הכנענית "ינועם" המוזכרת בכמה כתובות מצריות.

חפירות מחודשות מ-2012, חשפו עדויות לנוכחות אנושית באתר גם בתקופות של הברונזה הקדומה, והתקופה הפרסית עד העותמאנית.

## הכפר עובדיה
בתל וסביבתו היה כפר ערבי בשם עובדייה. על פי זאב וילנאי מקור השם נעוץ בהיות תושביו כושים (בערבית אדם כהה עור מכונה עָבִּיד - عبيد). בכפר פעלו שתי טחנות קמח שהופעלו ממי נחל יבנאל. מבני הטחנות הוקמו מאבני בזלת ומאבני גוויל עם חומר מליטה על בסיס סיד, ואילו הארובות נבנו מאבן גיר הקלה יותר לסיתות. אמה הוליכה את המים אל פי ארובות הטחנות, דרכן קלחו מים במהירות גבוהה וסובבו גלגל כפות.

### בתקופה העות'מאנית
ברשומות המס העות'מאני משנת 1596, מופיע הכפר בנַאחִיָה של טבריה (נפת טבריה).

בשנת 1799 סומן הכפר במיפוי שערך הקרטוגרף הצרפתי פייר ז'אקוטן, שנלוה אל נפוליאון במסעו בארץ ישראל.

בשנת 1863, ביקר חוקר ארץ ישראל ויקטור גרן בכפר וכתב:
:.
בסקר ארץ ישראל של הקרן לחקר ארץ ישראל בשנת 1881, תואר הכפר .

### בתקופת המנדט הבריטי
בתקופת המנדט הבריטי השתייך הכפר לנפת טבריה. במפקד 1922, שנערך על ידי שלטונות המנדט, בעובדייה הייתה אוכלוסייה של 336 מוסלמים. במפקד 1931 היו בכפר 137 בתים המאוכלסים על ידי 625 מוסלמים. בסקר הכפרים בשנת 1945 האוכלוסייה בכפר הייתה 870 מוסלמים, ושטח הקרקע הכולל של הכפר היה 5,173 דונם. אשר מתוכם הוקצו 1,014 לחקלאות שלחין, ו-1,349 לגידולי דגנים.

לפי תוכנית החלוקה, שהתקבלה ברוב קולות בעצרת הכללית של האו"ם ב-29 בנובמבר 1947, היישוב נכלל בשטח המדינה היהודית.

ב-3 במרץ 1948, במהלך מלחמת העצמאות, יצאו תושבי הכפר אל-עובידיה לאזור נצרת, וב-5 במרץ הוא ננטש.

## מיקום וגישה
תל עובדיה ממוקם בגדה המערבית של נהר הירדן, סמוך לשפך נחל יבנאל, כק"מ אחד דרומית מערבית לבית זרע. הגישה לתל בדרך המסומנת ירוק 3220 מכביש יבנאל לאזור דגניה ב'.

## ראו גם
* אגם עובדיה
* פרהיסטוריה
* הומו ארקטוס
* הומו סאפיאנס

## לקריאה נוספת
* זלמן וינוגרדוב, **בקעת כנרות - אדם, אתרים ונוף**, אריאל 1998.
* איל חלפון, רן ברקאי, **היו פה לפנינו, ארץ ישראל. מיליון השנים הראשונות**, כנרת זמורה-ביתן דביר, 2021. פרק ראשון: העלייה הראשונה.

* Radiometric Dating of the Ubeidiya Formation, Jordan Valley, Israel Nature 242, 186 - 187 (16 March 1973)
* *Evidence for earlier date of 'Ubeidiya, Israel, hominid site* Nature 299, 344 - 347 (23 September 1982)


## קישורים חיצוניים

* 
* 
* אמנון טיל, ישראל ומוצא האדם, באתר 'במה חדשה'
* 
* 

## הערות שוליים

קטגוריה:עמק הירדן
עובדיה
קטגוריה:שביל ישראל
קטגוריה:הגליל: גנים לאומיים
קטגוריה:קהילות ויישובים ערביים שנחרבו במלחמת העצמאות
דגל המרד הערבי

**דגל המרד הערבי** הוא הדגל אותו הניפו הלאומיים הערבים במהלך המרד הערבי כנגד האימפריה העות'מאנית במהלך מלחמת העולם הראשונה. עיצובו הוא עיצוב של שלושה פסים אופקיים בצבעי שחור, ירוק ולבן בתוספת של משולש אדום צמוד לתורן.

## היסטוריה
הדגל עוצב בידי מארק סייקס, דיפלומט בריטי, במטרה לקדם תודעה כלל-ערבית ובכך לתרום להצלחתו של המרד הערבי. אף על פי שהמרד הערבי היה מוגבל בהיקפו וחשיבותו בעיני הבריטים הייתה גדולה יותר משל הערבים עצמם, הצליח דגל זה להשפיע על עיצובם של דגליהן הלאומיים של מדינות ערב אשר קמו לאחר סיומה של המלחמה.

הפסים האופקיים מייצגים את הדגל השחור שהיה בשימושו של מוחמד, בית אומיה (לבן) והשושלת הפאטמית (ירוק) ואילו המשולש האדום את השושלת ההאשמית. שילוב צבעים זה נודע כצבעי הלאומיות הכלל-ערבית.

### השושלת ההאשמית
[שמאל|ממוזער|250px|דגל המרד הערבי המונף על תורן הענק ב[עקבה]]
250px|ממוזער|חיילי הצבא הערבי במהלך המרד מניפים את דגל המרד. 1916-1918השושלת ההאשמית הייתה בעלת בריתה של בריטניה נגד האימפריה העות'מאנית. לאחר סיום מלחמת העולם הראשונה השושלת קיבלה מבריטניה את השליטה בחג'אז שבחצי האי ערב, את עבר הירדן, את סוריה הגדולה ואת עיראק. אולם עד מהרה איבדה השושלת את מרבית שטחיה. סוריה הגדולה התפרקה תוך כמה חודשים ובשנת 1920 ההאשמים איבדו את שלטונם. בשנת 1925 גורשו מאזור החג'אז לאחר שנכבש על ידי סולטנות נג'ד בהנהגת בית סעוד. בינואר 1958 הקימו המלכים האשמים חוסיין, מלך ירדן ופייסל השני, מלך עיראק את הממלכה ההאשמית המאוחדת, שדגלה התבסס על דגל המרד הערבי. עם זאת, ביולי אותה שנה אירעה הפיכה צבאית בעיראק, פייסל השני הוצא להורג בתלייה, והאיחוד התמוטט. מאז שולטים ההאשמים רק בממלכת ירדן.

דגל המרד הערבי המתנוסס מעל עקבה היה בעבר התורן הגבוה ביותר בעולם ללא תמיכה. נכון לשנת 2022 הוא השביעי בעולם בגובהו מהתרנים נטולי התמיכה והשמיני מבין כל התרנים (ראו: ). גובהו 132 מטר והוא נושא את דגל המרד הערבי שאורכו 60 מטר ורוחבו 30 מטר. התורן והדגל נצפים מישראל, מצרים וערב הסעודית. תורן דומה בגובה של 127 מטר נישא גם בבירה עמאן.

## קישורים חיצוניים
* 

## הערות שוליים

*
המרד הערבי
כנסיית מנזה כריסטי

שמאל|ממוזער|250px|שולחן האבן
**כנסיית מנזה כריסטי** (לטינית **Mensa Christi** - "שולחן המשיח"; ערבית **كنيسة البلاطة** - **בלאטת אל מסיח** ("אבן המשיח"), או **אל-בלאטה** - "האבן") היא כנסייה קתולית-פרנציסקנית לא פעילה בנצרת.

## היסטוריה
המקום היה לאתר עלייה לרגל החל במאה ה-17, בשל סלע אשר זוהה כשולחן עליו סעדו ישו והשליחים, כאשר התגלה אליהם לאחר קומו מן המתים. הסלע עשוי אבן גיר והוא שופץ פעמים רבות בשל מנהגם של צליינים לשבור ממנו חתיכות ולקחתן כמזכרת. בסוף המאה ה-18 הוקמה במקום קפלה, אך היא נהרסה עם השנים, וב–1861 הוקם מבנה הכנסייה הנוכחי, והחלו לערוך בו מיסות באופן סדיר. לקראת שנת 2000 שופצו הפרסקאות וכיפת המבנה. 

בסמוך לכנסייה נבע בעבר "מעיין השליחים" (או "מעין ישו"), ובערבית "עין אל ג'דידה", היינו, "המעיין החדש", בשל כך שזרימתו התחדשה מידי חורף, אך הוא יבש בשנת 1921. מי המעיין זרמו אל סביל אשר שימש את העוברים ושבים ברחוב, כיום רחוב 6116. המעיין העניק לכנסייה גם את השם הערבי העממי: "כניסייה אל נבעה".

## המבנה
הכנסייה קטנה למדי והיא בנויה מחלל בודד בצורת ריבוע, שבצידו האחד קורן ממנו אפסיס ומעליו חצי כיפה. כיפת הכנסייה צבועה מבחוץ בצבע אדום ומעליה צלב. היא נחה על תוף מתומן שנישא בתורו על ידי ארבע קשתות. במתומן ארבעה חלונות, דרכם חודר רוב האור אל חלל המבנה. בחזית המבנה קבועה דלת עץ חומה, ומעליה חקוקים באבן סמלי המסדר הפרנציסקני והקוסטודיה של ארץ הקודש. מעל לסמלים אלה קבוע חלון בצורת קואדריפויל ומעליו קרניז וגמלון אבן פשוט. בפנים הכנסייה כמעט ואין ריהוט, ובצידה הרחוק מהכניסה מונח סלע גיר גדול ולא מסותת, הנחשב לשולחן הסעודה. מאחוריו מזבח קטן משיש צבעוני, הצמוד לקיר שמאחוריו, ומעליו ציור של סעודת ישו והשליחים. על קירות הכנסייה לוחות שיש אדמדם, והיא מעוטרת בסגנון איטלקי בציורי קיר וביצירות סטוקו בגוונים בהירים, המתארים מוטיבים מעולם הצומח. 

המסורת בדבר סעודת ישו והשליחים מיוחסת גם לכנסיית הבכורה של פטרוס בעין שבע שלחופי הכנרת, ושולחן האבן שם מכונה "שולחן האדון" (Tabula/Mensa Domini) או "שולחן המשיח" (Tabula/Mensa Christi).

## קישורים חיצוניים

* הכנסייה באתר התיירות העירוני
* הכנסייה באתר GoIsrael

מנזה כריסטי
מנזה כריסטי
חאן אל-באשה

שמאל|ממוזער|250px|מראה ברחבת החאן
**חאן אל-באשה** ("חאן הפאשה") הוא חאן השוכן בדרומו של השוק העירוני בנצרת, מול בזיליקת הבשורה. החאן נחשב לגדול ולעתיק מבין חמשת החאנות בעיר, והוא קרוי על שמו של סולימאן פאשה, מושל עכו, אשר שיקם את המבנה בשנת 1814. מועד הקמתו של המבנה אינו ידוע.

החאן שכן בכניסה הדרומית אל העיר, והוא נבנה כמבנה מרובע בן קומה אחת המקיף חצר פנימית. שני גרמי מדרגות הוליכו אל גג המבנה, אשר שימש ללינה בלילות הקיץ. בסוף המאה ה-19 נוספה קומה שנייה לחלק מהמבנה ובה עשרה חדרי אירוח שהיו למלון "אל-חג'אז". החאן שימש בתפקידו עד סופו של השלטון העות'מאני בארץ ישראל, והיה גם מרכז מסחרי וחברתי.

בתי המלון המודרניים שנבנו בעיר, התפתחות התחבורה וסלילת מסילת הרכבת החיג'אזית פגעו בחשיבותו ובמרכזיותו של המבנה. כיום שייך המבנה לווקף של המסגד הלבן, אשר הוסיף לו קומת משרדים בשנות ה-70. הווקף משכיר את המבנה כבניין משרדים.

## קישורים חיצוניים

* החאן באתר לשכת התיירות של נצרת

## הערות שוליים

קטגוריה:נצרת: מבנים
אל-באשה
ארסלי ארמבולה

**ארסלי ארמבולה** **הקז** (בספרדית: **Aracely Arámbula Jáquez**; נולדה ב-6 במרץ 1975) היא שחקנית, זמרת, דוגמנית ויזמית מקסיקנית. היא מוכרת מכיכובה בטלנובלות "חבקי אותי חזק", "בדרך אל האושר" (אנ'), "השיבה הביתה" (אנ') ו"אישה רעה". 

## ביוגרפיה
ארמבולה נולדה בצ'יוואווה, בירת מדינת צ'יוואווה במקסיקו ב-6 במרץ 1975. 

בגיל 13, היא החלה את דרכה לתהילה והשתתפה בתחרויות יופי. בגיל 18 עברה למקסיקו סיטי. ב-1996, אראסלי זכתה בפרס על "El rostro de El Heraldo de México", שהשיק את הקריירה שלה. 

## קריירה
היא שיחקה תפקידים קטנים באופרות הסבון Prisionera de amor" (ו-1994), "Acapulco, cuerpo y alma" (1995)".

בשנת 1996, במהלך שנתה השלישית ללימודי משחק במרכז לחינוך אמנותי (CEA) של Televisa, ארסלי קיבלה את ההזדמנות לככב בטלנובלה "שדה התשוקות" בדמותה של לטיסיה. ושנה לאחר מכן בטלנובלה "לנשמה אין צבע" (1997).

בשנת 2000, שיחקה ארמבולה לראשונה בתפקיד ראשי בטלנובלה "חבקי אותי חזק" לצד פרננדו קולונגה. שנתיים לאחר מכן, ארמבולה הופיעה בטלנובלה "בדרך אל האושר" לצד גבריאל סוטו. שתי הטלנובלות זכו להצלחה ברחבי העולם.

בשנת 2022 החלה לגלם את הדמות הראשית, מוניקה, בסדרת המתח והמסתורין "*La rebelión" <small>([[:en:La rebelión (TV series)|אנ']]),</small>* מבית שירות הסטרימינג Vix+ (אנ'), אשר משדרת תכנים בשפה הספרדית בלבד.

## חיים אישיים
משנת 2005 עד שנת 2009 ארמבולה יצאה עם הזמר לואיס מיגל אשר יש לה איתו שני בנים: מיגל (נולד ב-1 בינואר 2007) ודניאל (נולד ב-18 בדצמבר 2008).

בשנת 2011 החלה לצאת עם השחקן הארגנטינאי סבסטיאן רולי. לאחר שנתיים הזוג הודיע על פרידתם.
## דיסקוגרפיה
### אלבומי אולפן
*2002: *Solo tuya*
*2005: *Sexy*
*2007: *Linea de Oro*

## פילמוגרפיה
### קולנוע

### טלוויזיה

## קישורים חיצוניים

קטגוריה:שחקניות קולנוע וטלוויזיה מקסיקניות
קטגוריה:דוגמניות מקסיקניות
קטגוריה:זמרות מקסיקניות
קטגוריה:נשים יזמות
קטגוריה:מקסיקנים ממוצא ספרדי
קטגוריה:מקסיקנים ממוצא צרפתי
קטגוריה:ילידות 1975